Document ID: 31987D0448

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 31ης Ιουλίου 1987
για παροχή αδείας στο Ηνωμένο Βασίλειο να περιορίσει την εμπορία σπόρων μιας ποικιλίας καλλιεργούμενων φυτικών ειδών
(Το κείμενο στην αγγλική γλώσσα είναι το μόνο αυθεντικό)
(87/448/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργούμενων φυτικών ειδών (1), όπως τροποποιήθηκε τελευταία από την οδηγία 86/155/ΕΟΚ (2), και ιδίως το άρθρο 15 παράγραφοι 2 και 3,
την αίτηση που κατατέθηκε από το Ηνωμένο Βασίλειο,
Εκτιμώντας:
ότι, σύμφωνα με τις διατάξεις του άρθρου 15 παράγραφος 1 της προαναφερόμενης οδηγίας, οι σπόροι προς σπορά και τα φυτά προς φύτευση που ανήκουν σε ποικιλίες καλλιεργούμενων φυτικών ειδών οι οποίες έχουν γίνει επίσημα αποδεκτές κατά το 1984 σε τουλάχιστον ένα κράτος μέλος και επιπλέον τηρούν τις προϋποθέσεις που αναφέρονται στην εν λόγω οδηγία δεν υπόκεινται, μετά τις 31 Δεκεμβρίου 1986, σε κανέναν περιορισμό εμπορίας ως προς την ποικιλία εντός της Κοινότητας·
ότι, εντούτοις, το άρθρο 15 παράγραφος 2 της εν λόγω οδηγίας προβλέπει ότι μπορεί να δοθεί σε ένα κράτος μέλος, μετά από αίτησή του, η άδεια να απαγορεύει την εμπορία σπόρων προς σπορά και φυτών προς φύτευση ορισμένων ποικιλιών·
ότι το Ηνωμένο Βασίλειο έχει υποβάλει παρόμοια αίτηση για ορισμένες ποικιλίες διαφορετικών ειδών·
ότι η απόφαση 87/111/ΕΟΚ της Επιτροπής (3), παρέτεινε όσον αφορά το Ηνωμένο Βασίλειο την προθεσμία που αναφέρεται στο εν λόγω άρθρο 15 παράγραφος 1, μετά τις 31 Δεκεμβρίου 1986 έως τις 30 Ιουνίου 1987 όσον αφορά την ποικιλία Barra (βρώμη)·
ότι, εν τω μεταξύ, η Επιτροπή ολοκλήρωσε την εξέταση της αίτησης του Ηνωμένου Βασιλείου όσον αφορά την ποικιλία αυτή·
ότι τα αποτελέσματα της εξέτασης δείχνουν ότι στο Ηνωμένο Βασίλειο, σύμφωνα με τους εθνικούς κανόνες που διέπουν την αποδοχή των ποικιλιών οι οποίοι εφαρμόζονται μέσα στο πλαίσιο των ισχυουσών κοινοτικών διατάξεων, η ποικιλία δεν μπορεί να διακριθεί σαφώς από άλλες ποικιλίες οι οποίες έχουν γίνει αποδεκτές στη χώρα αυτή όσον αφορά τα χαρακτηριστικά που έπρεπε να εξετασθούν στην περίπτωση αυτή, ή δεν είναι αρκετά ομοιογενής όσον αφορά ορισμένα από τα απαιτούμενα χαρακτηριστικά (άρθρο 15 παράγραφος 3 στοιχείο α) πρώτη περίπτωση της εν λόγω οδηγίας)·
ότι, ως εκ τούτου, η αίτηση του Ηνωμένου Βασιλείου όσον αφορά την ποικιλία αυτή πρέπει να εγκριθεί πλήρως·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Δίνεται άδεια στο Ηνωμένο Βασίλειο να απαγορεύσει την εμπορία στο έδαφός του σπόρων προς σπορά της ακόλουθης ποικιλίας που αναφέρεται στον κοινό κατάλογο καλλιεργούμενων φυτικών ειδών του 1987:
Barra (Avena Sativa L.).
Άρθρο 2
Η άδεια που προβλέπεται στο άρθρο 1 ανακαλείται μόλις διαπιστωθεί ότι δεν πληρούνται πλέον οι προϋποθέσεις υπό τις οποίες χορηγήθηκε.
Άρθρο 3
Το Ηνωμένο Βασίλειο ανακοινώνει στην Επιτροπή την ημερομηνία και τις διατυπώσεις σύμφωνα με τις οποίες κάνει χρήση της άδειας που προβλέπεται στο άρθρο 1. Η Επιτροπή πληροφορεί σχετικά τα άλλα κράτη μέλη.
Άρθρο 4
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 31 Ιουλίου 1987.

Labels: 4
18
6